Document ID: 32005R0188

A BIZOTTSÁG 188/2005/EK RENDELETE
(2005. február 3.)
a húságazat támogatási rendszerének a legkülsőbb régiókra vonatkozó alkalmazási szabályairól
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó Szerződésre,
tekintettel az egyes mezőgazdasági termékek tekintetében Franciaország tengerentúli megyéinek javára egyedi intézkedések bevezetéséről és a 72/462/EGK irányelv módosításáról, valamint az 525/77/EGK és 3763/91/EGK (Poseidom) rendeletek hatályon kívül helyezéséről szóló, 2001. június 28-i 1452/2001/EK tanácsi rendeletre (1) és különösen annak 9. cikke (3) bekezdésére,
tekintettel az egyes mezőgazdasági termékek tekintetében az Azori-szigetek és Madeira javára egyedi intézkedések bevezetéséről és az 1600/92/EGK (Poseima) rendelet hatályon kívül helyezéséről szóló, 2001. június 28-i 1453/2001/EK tanácsi rendeletre (2) és különösen annak 13. cikke (3) bekezdésére, valamint 22. cikke (4) és (10) bekezdésére,
tekintettel az egyes mezőgazdasági termékek tekintetében a Kanári-szigetek javára egyedi intézkedések bevezetéséről és az 1601/92/EGK (Poseican) rendelet hatályon kívül helyezéséről szóló, 2001. június 28-i 1454/2001/EK tanácsi rendeletre (3) és különösen annak 5. cikke (3) bekezdésére,
mivel:
(1)
A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 2003. szeptember 29-i 1782/2003/EK tanácsi rendelet (4), 70. cikke (1) bekezdésének b) pontja előírja, hogy a tagállamok úgy dönthetnek, hogy kizárják az egységes támogatási rendszer köréből a Franciaország tengerentúli megyéi, az Azori-szigetek, Madeira és a Kanári-szigetek mezőgazdasági termelői számára engedélyezett közvetlen kifizetéseket a referenciaidőszakban. Az említett rendelet 147. cikke módosítja a közös mezőgazdasági politika keretében a fent említett tartományokban tevékenységet folytató mezőgazdasági termelőknek járó közvetlen támogatási rendszereket a 70. cikk alkalmazása esetén. Meg kell állapítani a szóban forgó támogatási rendszerek alkalmazási szabályait.
(2)
Spanyolország, Franciaország és Portugália tájékoztatta a Bizottságot arról a döntéséről, hogy kizárja a Kanári-szigeteken, a Franciaország tengerentúli megyéiben, valamint az Azori-szigeteken és Madeirán működő mezőgazdasági termelőket az egységes támogatási rendszerből nekik járó közvetlen kifizetésekből.
(3)
Az 1452/2001/EK rendelet 9. cikkének (1) bekezdése, az 1453/2001/EK rendelet 13. cikkének (1) bekezdése és 22. cikkének (3) bekezdése, valamint az 1454/2001/EK rendelet 5. cikkének (1) bekezdése előírja, hogy az érintett tagállamok mindegyike nyújtson be a Bizottsághoz egy-egy támogatási programot a marha-, birka- és kecskehústermeléshez kapcsolódó hagyományos tevékenységekre vonatkozóan, illetve olyan intézkedéseket, amelyek javítják a termékek minőségét a legkülső régiók tényleges fogyasztási szükségleteinek keretein belül az Azori-szigetek kivételével. Meg kell határozni azokat az alapvető elemeket, amelyeket midegyik programnak tartalmaznia kell.
(4)
Az 1452/2001/EK rendelet 9. cikke (2) bekezdésének, az 1453/2001/EK rendelet 13. cikke (2) bekezdésének és 22. cikke (3) bekezdésének, valamint az 1454/2001/EK rendelet 5. cikke (2) bekezdésének megfelelően a Bizottság egy meghatározott éves összegig támogatja mindegyik programot.
(5)
A fent említett összeg azonos a 2003. évben a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendelet (5) 4., 6., 11., 13. és 14. cikke, a a juh- és kecskehús piacának közös szervezéséről szóló, 2001. december 19-i 2529/2001/EK tanácsi rendelet (6) 4., 5., 11. cikke, valamint az 1452/2001/EK, az 1453/2001/EK és az 1454/2001/EK rendeletek alapján nyújtható kiegészítő támogatások címén 2003-ban kiutalt összeggel. Ezen az alapon minden tagállamban meg kell állapítani a 2005. naptári évre adható éves összeget.
(6)
Az 1452/2001/EK rendelet 9. cikke (2) bekezdésének második albekezdése, az 1453/2001/EK rendelet 13. cikke (2) bekezdésének második albekezdése és 22. cikke (3) bekezdésének második albekezdése, valamint az 1454/2001/EK rendelet 5. cikke (2) bekezdésének második albekezdése szerint meg kell határozni azokat az elemeket, amelyek lehetővé teszik a helyi termelés fejlődésének értékelését.
(7)
Az 1452/2001/EK rendelet 9. cikkének (4) bekezdése, az 1453/2001/EK rendelet 13. cikkének (4) bekezdése és a 22. cikkének (3) bekezdése, valamint az 1454/2001/EK rendelet 5. cikkének (4) bekezdése szerint mindegyik érintett tagállamnak évente jelentést kell készítenie a Bizottság számára az egyes programok végrehajtásáról. Meg kell határozni azokat az alapvető elemeket, amelyeket az említett jelentésnek tartalmaznia kell.
(8)
A 2005. január 1-től életbe lépő támogatási programok felváltják a marhahús-ágazatban jelenleg érvényben lévő támogatási rendszert, amelynek alkalmazási szabályairól a 170/2002/EK bizottsági rendelet (7) rendelkezik.
(9)
Az 1453/2001/EK rendelet 22. cikkének (9) bekezdésének alapján támogatási rendszer kerül bevezetésre az Azori-szigeteken született borjúk a Közösség más régióiba irányuló kereskedelmére. A 170/2002/EK rendelet előírja e támogatás alkalmazási szabályait is. Ésszerűségi megfontolásokból célszerű egyetlen szövegbe foglalni a legkülső régiók javára a marhahús-ágazatban történő támogatásokra vonatkozó rendelkezéseket.
(10)
Következésképpen hatályon kívül kell helyezni a 170/2002/EK rendeletet.
(11)
Az 1452/2001/EK rendeletben, az 1453/2001/EK rendeletben és az 1454/2001/EK rendeletben foglalt támogatási rendszerek 2005. január 1-től alkalmazandók, ezért szükséges, hogy ez a rendelet a fent említett időponttól kezdve éppúgy alkalmazható legyen.
(12)
Az ebben a rendeletben foglalt intézkedések összhangban vannak a Közvetlen Kifizetések Irányítóbizottsága véleményével,
ELFOGADTA EZT A RENDELETET:
I. FEJEZET
ALKALMAZÁSI TERÜLET
1. cikk
Alkalmazási terület
(1) Ez a rendelet megállapítja az 1452/2001/EK rendelet 9. cikkének (1) bekezdése, az 1453/2001/EK rendelet 13. cikkének (1) bekezdése és 22. cikkének (2) bekezdése, valamint az 1454/2001/EK rendelet 5. cikkének (1) bekezdése szerinti programok alkalmazási szabályait.
Az első albekezdésben foglalt programok a marha-, juh- és kecskehús termeléséhez kapcsolódó hagyományos tevékenységek támogatásaira vonatkozik, melyeknek célja, hogy javítsák a termékek minőségét a tengerentúli francia megyékben, az Azori-szigeteken és Madeirán, valamint a Kanári-szigeteken ezen régiók fogyasztási szükségleteinek keretein belül az Azori-szigetek kivételével.
(2) Ez a rendelet meghatározza az 1453/2001/EK rendelet 22. cikke (9) bekezdésében előírt értékesítési támogatás alkalmazási szabályait.
II. FEJEZET
TÁMOGATÁSI PROGRAMOK
2. cikk
Támogatási program létrehozása
(1) A tagállam eldöntheti:
a)
azonos programot alkalmaz valamennyi érintett régió számára,
vagy
b)
adott esetben különböző programot alkalmaz mindegyik érintett régió vagy régiócsoport számára.
Az első albekezdés b) pontjában foglalt esetben a tagállam intézkedik arra vonatkozóan, hogy ugyanazon programon belül biztosítsa az egyenlő elbánást a termelők között.
(2) A program tartalmazza nevezetesen:
a)
a program kidolgozásának idején az érintett régióban vagy régiócsoportban létező fogyasztási szükségletek leírását;
b)
valamennyi cselekvési terv részletes leírását és az annak megfelelő célkitűzést;
c)
a program alkalmazási évének elején és végén számított objektíven mérhető mutatókat, amelyek lehetővé teszik a célkitűzések megvalósítási mértékének értékelését és minden egyes cselekvési terv hatását;
d)
valamennyi cselekvési terv megvalósításának szabályai, különösképpen a támogatottak előzetes száma és típusa, a támogatás odaítélésének kritériumai, az egy főre vagy egy hektárra előzetesen számított összegek, a támogathatóság feltételei, az állatok kategórája, az érintett területek nagysága, a megvalósítás időrendi ütemezésének terve;
e)
valamennyi tervezett cselekvési terv pénzügyi leírása;
f)
a valamennyi tervezett akció eredményes megvalósítása és hibátlan pénzügyi végrehajtása érdekében kialakított ellenőrző és büntető rendszer, ami, amennyiben lehetséges, a 796/2004/EK bizottsági rendelet (8) megfelelő rendelkezésein alapul, mivel ezek a rendelkezések egyértelmű hivatkozás tárgyát képezik.
(3) A 4. cikkben előírt összeghatáron belül a tagállam az egyes cselekvési tervekre elkülönített pénzügyi források maximum 20 %-át csoportosíthatja át az egyik cselekvési tervről egy másikra.
3. cikk
A program továbbítása
A 2005-ben alkalmazandó program tervét legkésőbb ezen rendelet hatályba lépését követően 30 napon belül jóváhagyásra meg kell küldeni a Bizottságnak.
Az utána következő években a program valamennyi módosítását jóváhagyásra meg kell küldeni a Bizottságnak legkésőbb az alkalmazását megelőző polgári év szeptember 15-ig.
4. cikk
A program finanszírozása
A közösség a 2005. (naptári) évtől kezdve finanszírozza a programot a következő évenkénti összeghatárokig (millió euróban kifejezve):
-
Spanyolország
7,00
-
Franciaország
10,39
-
Portugália
16,91.
5. cikk
A helyi termelés fejlődése
(1) A helyi termelés fejlődése mindegyik érintett régió vagy régiócsoport marha-, juh- és kecskeállományának fejlődésére vonatkoztatva kerül megállapításra.
Ennek érdekében legkésőbb folyó év június 30-ig a tagállamok eljuttatják a Bizottsághoz valamennyi érintett régióban vagy régiócsoportban a megelőző év december 31-ig ismert, a marha-, juh- és kecskeállomány helyzetére vonatkozó információkat.
(2) E rendelet hatályba lépését követő tíz napon belül a tagállamok közlik a fenti állomány 2003. január 1-ig ismert helyzetét.
6. cikk
Ellenőrzés
A tagállamok minden szükséges intézkedést megtesznek annak érdekében, hogy biztosítsák e rendelet és az 1. cikkben foglalt program helyes alkalmazását. A 2. cikk (2) bekezdése f) pontjának megfelelően megvalósítják a programban foglalt ellenőrzést és büntetést.
7. cikk
Kifizetés
A program által előírt kifizetések teljes egészében a támogatottak részére történnek, évente egy alkalommal a december 1-től kezdődően a következő naptári év június 30-ig tartó időszak során, a 2. cikk (2) bekezdésének f) pontjában foglaltaknak megfelelően az ellenőrzés végrehajtását követően.
8. cikk
Éves jelentés
(1) Minden évben, július 15-ét megelőzően a tagállam jelentést küld a Bizottságnak az előző naptári évre vonatkozóan, amely mindenekelőtt tartalmazza:
a)
a programban foglalt egyes cselekvési tervekhez társított célkitűzések megvalósítási fokának jelzését, a 2. cikk (2) bekezdésének c) pontjában foglalt mutatók szerint;
b)
az érintett tartomány éves ellátásának mérlegére vonatkozó adatokat fogyasztási mutatók szerint, különös tekintettel az állatállomány, a termelés és a kereskedelem növekedésére;
c)
a program cselekvési terveinek megvalósítása érdekében a tagállam által meghatározott kritériumok alapján ténylegesen odaítélt összegekre vonatkozó adatokat, mint pl. a támogatott termelők száma, a kifizetésre engedélyezett állatok száma, a támogatott területek nagysága vagy az érintett gazdaságok száma;
d)
a programban szereplő valamennyi cselekvési terv pénzügyi lebonyolítására vonatkozó információk;
e)
az illetékes hatóságok által végrehajtott ellenőrzésekre és az esetlegesen alkalmazott büntetésekre vonatkozó statisztikai adatok;
f)
a tagállam észrevételei a program megvalósítására vonatkozóan.
(2) A 2006. évi jelentés értékelést tartalmaz a programnak az érintett régió állattenyésztésére és mezőgazdaságára gyakorolt hatására vonatkozóan.
III. FEJEZET
EGYEDI TÁMOGATÁS AZ AZORI-SZIGETEKNEK
9. cikk
Az Azori-szigetekről származó hímborjú értékesítési támogatása
(1) Az 1453/2001/EK rendelet 22. cikkének (9) bekezdésében foglalt minden egyes támogatás iránti kérelmet az a termelő nyújtja be, amelyik azt megelőzően az előírt időszakban utoljára állattenyésztési tevékenységet folytatott.
A kérelemnek elsősorban tartalmaznia kell:
a)
az állat azonosítási számát;
b)
a szállító nyilatkozatát, feltüntetve az állat rendeltetési célját.
(2) Az 1453/2001/EK rendelet 22. cikkének (9) bekezdésében foglalt kifizetésre a vonatkozó év január 1. és december 31. között kerülhet sor.
(3) A portugál hatóságok minden évben legkésőbb július 31-ig tájékoztatják a Bizottságot a megelőző naptári évre vonatkozóan az állatok számáról, amelyekre a támogatásokat igényelték, illetve engedélyezték.
IV. FEJEZET
VISSZAVONÁS ÉS ZÁRÓ RENDELKEZÉSEK
10. cikk
Visszavonás
A 170/2002/EK rendelet hatályát veszti.
11. cikk
Hatálybalépés és alkalmazás
Ez a rendelet az Európai Unió Hivatalos Lapjában való közzétételének napján lép hatályba.
2005. január 1-től alkalmazandó.
Ez a rendelet valamennyi elemét tekintve kötelező, és közvetlenül alkalmazandó valamennyi tagállamban.
Kelt Brüsszelben, 2005. február 3-án.

Labels: 17
19